Skoletime om Haiti-prosjekt

Guide til læreren

Kjære lærer!

Vi i Kirkens Nødhjelp setter enormt stor pris på ditt og skolens engasjement for vårt arbeid. På vår side ønsker vi å bidra til at både elevene og dere lærere får så stort utbytte av samarbeidet som mulig. Derfor har vi forsøkt å samle noen verktøy i form av filmer og en PowerPoint-presentasjon som du kan benytte i den grad du finner det nyttig. Her får du litt bakgrunnsinformasjon og forslag til ulike aktiviteter.

Hver bolk angir hvilket fag den er beregnet på, beregnet tidsbruk og henvisning til eventuelle ressurser som film eller PowerPoint-presentasjon.

# Fakta om Haiti

**Tema:** Fakta om Haiti  
**Tid:** Ca. 20 min.  
**Ressurs:** PowerPoint-presentasjon om Haiti

Denne presentasjonen skal gjøre elevene bedre kjent med Haiti – ikke bare som utviklingsland.

**Slide 1–2: Landinfo**

Her kan du be alle elevene om å finne hver sin faktaopplysning om landet og dele med resten av klassen. Alternativt kan du gå gjennom de viktigste faktaene eller høre om noen vet svaret:

* **Hovedstad:** Port-au-Prince
* **Befolkning:** 10,6 mill.
* **Areal:** 27.750 km2 (tilsvarende Hedmark fylke)
* **Språk:** Fransk og haitisk kreol
* **Religion:** Romersk-katolsk (54,7 %), protestantisk (28,5 %); mange, spesielt katolikker, praktiserer i tillegg voodoo

Finn flere [fakta om Haiti i The World Factbook (CIA)](https://www.cia.gov/library/publications/the-world-factbook/geos/ha.html).

**Slide 3: François Duvalier**

François Duvalier var president i Haiti fra 1957 og diktator fra 1964 til sin død i 1971. Han ble da etterfulgt av sin 19 år gamle sønn Jean-Claude Duvalier. Som legeutdannet fikk François Duvalier tilnavnet Papa Doc, mens sønnen var kjent som Baby Doc. Både Papa og Baby Doc styrte Haiti med jernhånd, blant annet med hjelp av sitt eget hemmelige politi. Haiti forble det fattigste landet i Amerika. Etter et opprør i 1985, rømte Baby Doc landet med det meste av Haitis statskasse. Han prøvde senere å vende tilbake og stille som presidentkandidat, men i stedet ble han stilt for retten for korrupsjon. Han døde 61 år gammel av hjerteinfarkt.

Les mer om [François «Papa Doc» Duvalier på Wikipedia](https://en.wikipedia.org/wiki/Fran%C3%A7ois_Duvalier).

Les mer om [Jean-Claude «Baby Doc» Duvalier på Wikipedia](https://en.wikipedia.org/wiki/Jean-Claude_Duvalier).

**Slide 4: Haitisk kreol**

Her er noen enkle fraser på haitisk kreol. Det er basert på fransk og flere vestafrikanske språk. For dem som kan litt fransk, er det ikke vanskelig å se den franske påvirkningen i språket. En kreol er et fullverdig språk med morsmålstalere, men som har utviklet seg fra pidgin, som er en begrenset samling ord og fraser som brukes for å kommunisere på tvers av språkbarrierer. Haitisk kreol har tradisjonelt hatt lav status, men siden 1961 har det vært offisielt språk i Haiti, og i dag finnes det flere aviser og radio- og tv-programmer på språket.

Les mer om [haitisk kreol på Wikipedia](https://en.wikipedia.org/wiki/Haitian_Creole).

**Slide 5: The Fugees**

The Fugees er en amerikansk hiphop-gruppe som var store på 90-tallet. I 1996 slo de gjennom med albumet The Score, som har solgt i 18 millioner eksemplarer. «Killing me softly» og «Ready or not» er de to hitsinglene fra albumet. Navnet på bandet kommer av det engelske ordet «refugee» (flyktning), og to av bandmedlemmene, Wyclef Jean og Pras Michel, er etterkommere etter flyktninger fra Haiti.

Les mer om [The Fugees på Wikipedia](https://en.wikipedia.org/wiki/Fugees).

**Slide 6: Voodo**

Voodoo er en religion som baserer seg på vestafrikanske tradisjonelle religioner med innslag av kristendom. Den verdenskjente, haitiske formen for voodoo, med blant annet hodeløse kyllinger, voodoodukken, velsignelser og forbannelser, stemples ofte som satanisme, men voodoo praktiseres av mange haitianere side om side med kristendommen. Haitis diktator François Duvalier markedsførte seg som voodooprest, og han hevdet at attentatet på John F. Kennedy i Dallas i 1963 var et direkte resultat av en forbannelse han hadde kastet på presidenten.

Les mer om [voodoo på Wikipedia](https://en.wikipedia.org/wiki/Haitian_Vodou).

# Årsaker til fattigdom

**Tema:** Global ulikhet  
**Tid:** Ca. 10 min.  
**Ressurs:** Film om ulikhet

Denne filmen kan danne utgangspunktet for en diskusjon om årsakene til fattigdom i verden, og mer spesifikt Haiti. Elevene kan gjerne inviteres til å reflektere rundt ulik fordeling, og om hva som gjør at vi er rike og andre er fattige. Her noen fakta som kan knytte Haiti til denne diskusjonen:

* **BNP (PPP):** 14.600 NOK pr. innbygger (Norge: 569.230 NOK)
* **Fattigdom:** 58,5 % under fattigdomsgrensen

Les mer om [Haitis økonomi i The World Factbook (CIA)](https://www.cia.gov/library/publications/the-world-factbook/geos/ha.html).

* **Levekår:** 0,493 HDI; nr. 163 i verden (Norge: 0,949 HDI; nr. 1 i verden)

Les mer om [levevilkår i Haiti i Verdens utviklingsfond (UNDP) sin Human Development Report](http://hdr.undp.org/en/countries/profiles/HTI).

**Tema:** Ulikhet og vann  
**Tid:** Ca. 10 min.  
**Ressurs:** Film om ulikhet og vann

I denne filmen utdypes temaet ulikhet med fokus på tilgang til rent vann. Her er noen fakta som kan knytte Haiti til denne diskusjonen:

* **Vann:** 42,3 % mangler tilgang til trygt drikkevann
* **Sanitær:** 72,4 % mangler tilgang til trygge toaletter

**Tema:** Ulikhet i katastrofer  
**Tid:** Ca. 10 min.  
**Ressurs:** Film om jordskjelvene i Haiti og Japan

I denne filmen utdypes temaet ulikhet med fokus på katastrofeberedskap. Jordskjelvene i Haiti i 2010 og Japan i 2011 illustrerer hvordan fattige samfunn og individer er mer sårbare, selv for naturkatastrofer som jordskjelv.

Les mer om [jordskjelvet i Haiti på Wikipedia](https://en.wikipedia.org/wiki/2010_Haiti_earthquake).

1. Om prosjektet/tematikken/landet

**Tema:** Haiti – «Makt hos et enkeltmenneske»

**Tid:** Ca. 2x45 min.

Haiti er kjent i verdenssamfunnet som et land som er hjemsøkt av katastrofe etter katastrofe. En betydelig del av grunnen til at det har gått så galt når Haiti har blitt rammet av naturkatastrofer, kan knyttes til hvordan landet har blitt styrt over tid.

Elevene skal få en innsikt i hvordan makthavere kan misbruke sin makt for egen personlig gevinst. Dette kan være som en del av å jobbe med begrepet makt, eller ved å lære om forskjellen på rike og fattige land. Elevene kan jobbe ut ifra utdelt kildemateriell, eller de kan søke fritt. Her kan det trekkes inn øvelser i å søke etter informasjon, hvordan finne relevant informasjon, og ikke minst om informasjonen er troverdig eller ei. Det elevene finner av informasjon kan være gjenstand for en klassesamtale, en gruppesamtale eller bare til egen refleksjon.

**Forberedelse:** Du kan selv velge hvordan du vil at elevene skal finne ut noe om far og sønn Duvalier (Papa og Baby Docs) styre av Haiti og hvilke konsekvenser det fikk. Hvis du vil styre hvilket kildemateriell elevene skal bruke, må du selv finne relevant materiale.

**Kompetansemål fra læreplanen som kan dekkes av denne oppgaven:**

* utforske aktuelle lokale, nasjonale eller globale problem og drøfte ulike løysingsforslag munnleg og skriftleg med presis bruk av fagomgrep
* diskutere samanhengar mellom styreform, rettsstat og menneskerettar
* definere omgrepet makt og gje døme på korleis makt blir brukt i verdssamfunnet
* finne døme på ulike typar konfliktar og menneskerettsbrot og drøfte kva FN og andre internasjonale aktørar kan gjere
* gjere greie for ulike forklaringar på kvifor det finst fattige og rike land, og diskutere tiltak for å redusere fattigdommen i verda